Blondie
Blondie — ამერიკული როკ-ჯგუფი, დაარსებული ვოკალისტ დები ჰარის და გიტარისტ კრის სტაინის მიერ. იგი ამერიკაში იყო ახალი ტალღის და პანკ-როკის პიონერი, 1970-იან წლებში. მისი პირველი ალბომი შეიცავდა ორივე ჟანრის სიმღერებს. თუმცა, მიუხედავად დიდ ბრიტანეთსა და ავსტრალიაში წარმატებისა, Blondie აშშ-ში ანდერგრაუნდულ ჯგუფად ითვლებოდა - სანამ 1978 წელს Parallel Lines-ს გამოსცემდა. შემდეგი სამი წლის განმავლობაში მათ დისკოგრაფიას რამდენიმე ჰიტ-სინგლი შეემატა, მათ შორის "Call Me", "Atomic" და "Heart of Glass". აღსანიშნავი იყო მათ მუსიკაში დისკოს, პოპის, რეპის, და რეგის, გამოჩენა, თუმცა კოლექტივი ახალი ტალღის მიმდინარეობას არასოდეს აცდენილა. ჯგუფი დაიშალა მეექვსე სტუდიური ალბომის The Hunter შემდეგ, 1982 წელს. დები ჰარიმ სოლო კარიერა დაიწყო, თუმცა რამდენიმე წელი აგრეთვე ზრუნავდა კრის სტაინზე, რომელიც მისი პარტრნიორიც იყო - მუსიკოსს დაუდგინეს კანის აუტოიმუნური დაავადება, პემფიგუსი. 1997 წელს Blondie აღდგა, წარმატებულად დაბრუნდა სცენაზე და გამოსცა შემდგომში ბრიტანეთში #1 ჰიტად ქცეული "Maria". მომდევნო წლების განმავლობაში Blondie-ს მსოფლიოში მრავალი კონცერტი აქვს ჩატარებული და ის 2006 წელს შეიყვანეს როკ-ენ-როლის დიდების დარბაზში., ხოლო საერთო ჯამში გაყიდული ჩანაწერების რაოდენობა 40 მილიონს აღწევს და კვლავ მატულობს.